C 230/228
EL
Επίσημη Εφημερίδα της Ευρωπαϊκής Ένωσης
30.6.2023
Η ΠΓΕ «Pays d’Hérault» καλύπτει ερυθρούς, λευκούς και ερυθρωπούς οίνους, με την πλειονότητα αυτών να είναι ερυθροί (50 % της παραγωγής), με σαφή ανοδική τάση για τους ερυθρωπούς, καθώς και για ορισμένους λευκούς.
Οι οίνοι ΠΓΕ «Pays d’Hérault» είναι συνήθως μείγματα των παραδοσιακών ποικιλιών αμπέλου της περιοχής, συμπεριλαμβανομένων των ποικιλιών Grenache, Carignan, Cinsault και Mourvèdre.
Χάρη στη φύτευση ποικιλιών αμπέλου από άλλες αμπελουργικές περιοχές της Γαλλίας, όπως οι ποικιλίες Merlot, Cabernet Sauvignon, Syrah και Chardonnay, είναι δυνατή η παραγωγή ενός περισσότερο διαφοροποιημένου φάσματος οίνων —ακόμη και μονοποικιλιακών— με παράλληλη διατήρηση της ποιότητας για την οποία φημίζονται οι οίνοι «Pays d’Hérault».
Υπό την επίδραση του θερμού και ξηρού μεσογειακού κλίματος, τα σταφύλια κατά κανόνα ωριμάζουν πλήρως σε όλες τις περιοχές, ανεξάρτητα από την ποικιλία αμπέλου.
Οι εν λόγω συνθήκες ωρίμασης και οι αποδόσεις παραγωγής που προκύπτουν, προσαρμοσμένες στις ασβεστολιθικές πεδιάδες και στα οροπέδια όπου καλλιεργούνται κυρίως οι άμπελοι, δικαιολογούν τις μέγιστες αποδόσεις σταφυλιών που προβλέπονται στις προδιαγραφές προϊόντος, ιδίως για ποικιλίες αμπέλου υψηλής απόδοσης όπως η Grenache ή η Carignan.
Συνδυαστικά, οι συνθήκες αυτές οδηγούν επίσης σε σχετικά πρώιμo τρύγο.
Ως εκ τούτου, οι παραγόμενοι οίνοι χαρακτηρίζονται από φρουτώδη αρώματα, τα οποία είναι πάντοτε αισθητά, παρόλο που η ένταση και η φύση τους ποικίλλουν ανάλογα με τις ποικιλίες αμπέλου και τις μεθόδους οινοποίησης που χρησιμοποιούνται.
Στους ερυθρούς οίνους, οι εκχυλίσεις επιτυγχάνουν απαλή δομή με ώριμες και μαλακές τανίνες.
Στους λευκούς και ερυθρωπούς οίνους, οδηγούν σε εξαιρετική ισορροπία και διατηρούν τη φρεσκάδα και το φρουτώδες του οίνου.
Οι οίνοι προορίζονται κυρίως για άμεση κατανάλωση.
Σε ετήσια βάση παράγονται περίπου 900 000 εκατόλιτρα οίνου ΠΓΕ «Pays d’Hérault» σε ολόκληρο τον νομό Hérault και στη συνέχεια διανέμονται ευρέως σε όλη τη Γαλλία.
8.3.
Αιτιώδης συνάφεια μεταξύ της ιδιαιτερότητας της γεωγραφικής περιοχής και της ιδιοτυπίας του προϊόντος Η ανάπτυξη και η οικονομική βιωσιμότητα του αμπελοοινικού κλάδου της περιοχής ανέκαθεν συνδεόταν στενά, και εξακολουθεί να συνδέεται και σήμερα, με το έδαφος και το κλίμα της, καθώς και με την μεταξύ τους αλληλεπίδραση, σε ένα περιβάλλον ιδιαίτερα ευνοϊκό για την αμπελοκαλλιέργεια.
Ως εκ τούτου, η αμπελοκαλλιέργεια και η παραγωγή οίνου αποτελούν βασικές δραστηριότητες για τα τρία τέταρτα των αγροτικών χωριών του νομού Hérault.
Στην καρδιά αυτής της ιστορικής, εκτεταμένης αμπελουργικής περιοχής, η τεχνογνωσία που αναπτύχθηκε γύρω από την τέχνη της καλλιέργειας αμπέλων και της παραγωγής οίνου οδήγησε στη δημιουργία ενός σημαντικού δικτύου κέντρων επιστημονικής και τεχνικής έρευνας του αμπελοοινικού κλάδου, συμπεριλαμβανομένων διεθνώς αναγνωρισμένων τεχνολογικών κόμβων όπως αυτών του Béziers και του Montpellier [εννέα κοινές πανεπιστημιακές ερευνητικές μονάδες και το Ινστιτούτο Ανώτατων Σπουδών Αμπέλου και Οίνου (Institut des Hautes Etudes de la Vigne et du Vin)].
Η εκπονηθείσα έρευνα και το δίκτυο καινοτόμων επιχειρήσεων έχουν δώσει με τη σειρά τους ώθηση στους οίνους ΠΓΕ «Pays d’Hérault».
Για περισσότερα από 40 έτη, η τεχνογνωσία των αμπελουργών, η φύτευση ποικιλιών αμπέλου από άλλες αμπελουργικές περιοχές παράλληλα με τις παραδοσιακές ποικιλίες, η ανάπτυξη οικονομικών και εμπορικών φορέων και η δημιουργία δομών έρευνας και προώθησης συνέβαλαν στην προσαρμογή της ποιότητας των οίνων στη μεταβαλλόμενη αγορά.
Ως εκ τούτου, τα οργανοληπτικά και αρωματικά χαρακτηριστικά των οίνων χαίρουν ευρείας εκτίμησης από τους καταναλωτές και οι οίνοι είναι περιζήτητοι ιδίως από τουρίστες που επισκέπτονται την περιοχή.
Ο συνδυασμός των εν λόγω παραγόντων έχει συμβάλει στη διατήρηση της φήμης της περιοχής Hérault ως αμπελουργικής περιοχής με μακραίωνη ιστορία, καθώς και των οίνων που διατίθενται στο εμπόριο με την ονομασία «Pays d’Hérault».
Η φήμη αυτή αναδεικνύεται επίσης μέσω διεθνών εμπορικών εκδηλώσεων που διοργανώνονται σε περιφερειακό επίπεδο (SITEVI, VINISUD), καθώς και μέσω φεστιβάλ και εκδηλώσεων που διοργανώνονται σε διάφορες πόλεις, με ρυθμό που αντικατοπτρίζει τον κύκλο αμπελοκαλλιέργειας και παραγωγής οίνου.
Οι εκδηλώσεις αυτές καλλιεργούν το πνεύμα της κοινότητας και ενισχύουν την κοινωνική συνοχή, ενώ παράλληλα προωθούν τον τουρισμό σε αυτήν την περιοχή της Μεσογείου.
Στο πλαίσιο της αναδιάρθρωσης των αμπελώνων, οι αμπελουργοί έχουν λάβει μέτρα για τη βελτίωση και την προώθηση της αρχιτεκτονικής του αμπελουργικού τοπίου της περιοχής και για την τόνωση του οινοτουρισμού, τα οποία με τη σειρά τους συμβάλλουν στην ενίσχυση της φήμης της ΠΓΕ «Pays d’Hérault».
9.
Άλλες ουσιώδεις προϋποθέσεις (συσκευασία, επισήμανση, λοιπές απαιτήσεις) Συμπληρωματικές ενδείξεις σχετικά με την επισήμανση Νομικό πλαίσιο: Εθνική νομοθεσία Τύπος επιπλέον προϋπόθεσης: Συμπληρωματικές διατάξεις σχετικά με την επισήμανση Περιγραφή της προϋπόθεσης: Η ΠΓΕ «Pays d’Hérault» μπορεί να συμπληρώνεται με το όνομα μίας ή περισσότερων ποικιλιών σταφυλιού.